text: Danmarks første skipark er åbnet ved Vesterhavet
  12 september 2015 kl. 14.55
  Rulleski er blevet en populær sportsgren, og det har fået Varde Kommune til at etablere SkiPark Vesterhavet.
  Spænd skiene på fødderne og rul ud i naturen.
  Danmarks første rulleskipark med udgangspunkt i Oksbøl er lørdag blevet indviet. Det fortæller Varde Kommune i en pressemeddelelse.
  Der er ingen sne, men til gengæld byder parken på 56 km. farveinddelte løjper, som inkluderer fire officielle ruter, der er udviklet i samarbejde med Danmarks Skiforbund.
  - Vi har med SkiPark Vesterhavet skabt en enestående chance for at kombinere muligheden for fysisk aktivitet med ophold i den unikke natur, som vi i Varde Kommune er så heldige at kunne nyde hver eneste dag, siger borgmester i Varde Kommune, Erik Buhl (V).
  Der er i dag ca. 1.000 rulleskiløbere i Danmark, og blandt Danmarks Skiforbunds 13.000 medlemmer er interessen støt stigende. I år 2022 er det målsætningen, at SkiPark Vesterhavet skal kunne tiltrække 1.000 deltagere til de årlige konkurrenceløb.
  